Ministeri d'Hisenda i Funció Pública
Mitjançant la Llei 5/2017, de 28 de març, de mesures fiscals, administratives, financeres i del sector públic i de creació i regulació dels impostos sobre grans establiments comercials, sobre estades en establiments turístics, sobre elements radiotòxics, sobre begudes ensucrades envasades i sobre emissions de diòxid de carboni, el Parlament de Catalunya ha regulat de nou l'impost sobre grans establiments comercials.
La reforma d'aquest impost ha tingut l'objectiu d'accentuar-ne el caràcter extrafiscal i posar l'èmfasi en l'impacte mediambiental que generen aquests grans establiments comercials com a conseqüència de l'afluència, en alguns casos massiva, de vehicles particulars.
Així, s'han ampliat els supòsits de subjecció al tribut i també s'han suprimit determinats beneficis fiscals.
Aquesta nova configuració de la base imposable, fixada ara en una magnitud totalment variable en cada exercici, comporta que no s'hagi pogut mantenir el sistema de liquidació per part de l'Administració tributària i cobrament per rebut, per la qual cosa s'ha establert el sistema d'autoliquidació anual per part del contribuent.
En concret, l'article 16 de la Llei 5/2017 estableix que els subjectes passius estan obligats a presentar l'autoliquidació de l'impost i a efectuar-ne l'ingrés corresponent entre els dies 1 i 20 del mes de febrer següent a la data de meritació de l'impost.
A més, es preveu que el model d'autoliquidació s'ha d'aprovar per ordre del conseller del departament competent en matèria d'hisenda.
Per últim, l'article 21 de la Llei 5/2017 ha previst un règim transitori per a l'exercici 2017 de l'impost sobre grans establiments comercials i s'ha establert que consti de dos períodes impositius.
En el cas del primer període impositiu, comprès entre l'1 de gener i el dia anterior a l'entrada en vigor del nou impost sobre grans establiments comercials previst per la Llei 5/2017, per a la seva liquidació, gestió i pagament serà aplicable la Llei 16/2000, de 29 de desembre, de l'impost sobre grans establiments comercials, el Decret 342/2001, de 24 de desembre, pel qual s'aprova el Reglament de l'impost sobre grans establiments comercials, i la resta de normes de desplegament.
En el cas del segon període impositiu, comprès entre el dia de l'entrada en vigor del nou impost sobre grans establiments comercials previst per la Llei 5/2017 i el 31 de desembre de 2017, serà aplicable la regulació de l'impost que conté la mateixa Llei 5/2017 i les normes que la despleguin.
S'aprova el model d'autoliquidació número 910 de l'impost sobre grans establiments comercials, el qual consta a l'annex d'aquesta ordre.
Per a la presentació de l'autoliquidació corresponent a aquest model serà obligatori l'ús de mitjans electrònics.
La presentació del model es regirà per allò previst a l'Ordre VEH/85/2017, d'11 de maig, per la qual s'estableix l'obligació de l'ús dels mitjans electrònics en les presentacions i pagament de diverses autoliquidacions per a determinats obligats tributaris.
Amb l'entrada en vigor d'aquesta Ordre queden derogades les normes següents:
a) L'Ordre ECF/502/2003, d'1 de desembre, per la qual s'aprova el model de declaració de dades 910, de l'impost sobre grans establiments comercials.
b) L'annex de l'Ordre ECO/60/2014, de 5 de març, per la qual s'aproven els models d'autoliquidació dels tributs gestionats per l'Agència Tributària de Catalunya, pel que fa referència al model de declaració de dades 910, de l'impost sobre grans establiments comercials.
Aquesta Ordre entrarà en vigor l'endemà de la seva publicació al Butlletí Oficial de l'Estat.
El titular del Departament de la Vicepresidència i d'Economia i Hisenda
Ministre d'Hisenda Funció Pública (article 6 del Reial decret 944/2017)
Model d'autoliquidació número 910